**ปัญหาทางกฎหมายในการคุ้มครองสัตว์**

**: ศึกษากรณีการนำสัตว์มาแข่งขันเพื่อการพนัน**

นางสาวทัศมล กิขุนทด1, อาจารย์สุรศักดิ์ มีบัว (อาจารย์ที่ปรึกษาบทความ)**\***[[1]](#footnote-1)

1นักศึกษาระดับปริญญาตรี สาขาวิชานิติศาสตร์ คณะมนุษยศาสตร์และสังคมศาสตร์

มหาวิทยาลัยราชภัฏสวนสุนันทา, E-mail: s59123440151@ssru.ac.th

**บทคัดย่อ**

 โดยทั่วไปการเลี้ยงสัตว์มักเลี้ยงไว้เพื่อเป็นสัตว์บ้าน เป็นพาหนะในการเดินทาง เป็นอาหาร เพื่อใช้ในการแสดง หรือเลี้ยงไว้เพื่อใช้ในการอื่นใด ทั้งนี้ไม่ว่าสัตว์จะมีเจ้าของหรือไม่ก็ตาม รวมถึงการนำสัตว์มาทำการแข่งขันเป็นกีฬาหรือเป็นประเพณีตามท้องถิ่นให้เกิดความสนุกสนาน เช่น ตีไก่ ปลากัด และชนวัว การกระทำดังกล่าวมักเกิดเป็นการพนันในเวลาต่อมา การศึกษาครั้งนี้มีวัตถุประสงค์ 1. เพื่อศึกษาความหมาย แนวคิดและวัฒนาการเกี่ยวกับการนำสัตว์มาแข่งขันเพื่อเป็นการพนัน 2. เพื่อศึกษาปัญหากฎหมายมาตรการบังคับใช้เกี่ยวกับกรณีการนำสัตว์มาแข่งขันกีฬา และ 3. เพื่อศึกษากฎหมายว่าด้วยการนำสัตว์มาเล่นเป็นการพนันตามกฎหมายของประเทศไทยเปรียบเทียบกฎหมายต่างประเทศ และหาแนวทางในการปรับปรุงแก้ไขกฎหมายเกี่ยวกับปัญหาการคุ้มครองสิทธิสัตว์ โดยใช้วิธีการศึกษาเชิงคุณภาพ (Qualitative Research)

 ผลการศึกษาพบว่า ปัญหาการนำสัตว์มาแข่งขันเพื่อการพนันมิได้เกิดขึ้นเฉพาะแต่ประเทศไทยเท่านั้นแต่ในต่างประเทศก็พบปัญหาดังกล่าวด้วยเช่นกัน เช่น ประเทศสหรัฐอเมริกา แม้ว่าประเทศไทยจะมีพระราชบัญญัติที่เกี่ยวกับการป้องกันการทารุณกรรมสัตว์และการจัดการสวัสดิภาพสัตว์ พ.ศ. 2557 ใช้บังคับ แต่การทารุณกรรมสัตว์โดยการนำสัตว์มาแข่งขันเพื่อการพนัน ถือเป็นการกระทำโดยตรงของมนุษย์ที่เป็นละเมิดสิทธิสัตว์ที่ยังพบเห็นอยู่ในปัจจุบัน เนื่องจากยังมีช่องว่างทางกฎหมายบางประการที่ไม่สามารถคุ้มครองสัตว์จากการทรมานอันเนื่องจากการนำสัตว์มาแข่งขันเพื่อการพนัน จึงควรแก้ไขปรับปรุงกฎหมายเพื่อให้การคุ้มครองสัตว์มากขึ้นต่อไป

**คำสำคัญ :** การคุ้มครองสัตว์, การนำสัตว์มาแข่งขันเพื่อการพนัน, พระราชบัญญัติที่เกี่ยวกับการป้องกันการทารุณกรรมสัตว์และการจัดการสวัสดิภาพสัตว์ พ.ศ. 2557

 **บทนำ**

ตั้งแต่อดีตมนุษย์ใช้สัตว์เป็นอาหารและนำมาใช้แรงงานในการประกอบอาชีพและนำเป็นสัตว์เลี้ยง รวมทั้งเมื่อสัตว์นั้นตายลงจะนำขน หนัง หรือกระดูกมาทำเป็นเครื่องใช้เครื่องประดับ แต่ในบางกรณีก็มีการนำสัตว์มาแข่งขันเพื่อการกีฬาหรือการพนัน เช่น ชนไก่ ปลากัด ชนวัว หรือกรณีของวัวกระทิง เป็นต้น ส่วนอีกกรณีที่นำสัตว์มาใช้เกี่ยวกับการทดลองเพื่อค้นหายาที่ใช้ในการรักษาโรค จะเห็นได้ว่าสัตว์มีประโยชน์แก่คนมากมายและถือว่าเป็นส่วนหนึ่งในชีวิตของมนุษย์ และมนุษย์มีสิทธิจะกระทำการใดๆ ก็ได้ตามอำเภอใจต่อสัตว์เป็นสิ่งที่หลงเหลือมาจากการวิวัฒนาการทางแนวคิดยุคหนึ่งที่ได้แบ่งแยกสังคมมนุษย์และธรรมชาติออกจากกัน แต่เมื่อแนวคิดเรื่องความสำพันธ์ระหว่างมนุษย์กับธรรมชาติเปลี่ยนจึงเกิดการเปลี่ยนมุมมองว่าสัตว์มีสิทธิที่จะได้รับการปฏิบัติอันชอบธรรมจากมนุษย์ในปัจจุบัน “ระดับความจำเป็นในวัตถุประสงค์ของการใช้สัตว์” (ศุภมาส ชินวินิจกุล, 2557) การที่จะวัดว่าสิ่งไหนจำเป็นหรือเกินความจำเป็นจะใช้มาตรฐานใดเมื่อเทียบเคียงกับระดับความเจ็บปวดที่สัตว์จะได้รับจากการปฏิบัติของมนุษย์แล้ว การกระทำใดบ้างที่เรียกว่าจำเป็นและสามารถกระทำได้ ในการนำสัตว์มาแข่งขันในฐานะเป็นกีฬาประเภทหนึ่งหรือการใช้สัตว์เพื่อความบันเทิง เช่นในคณะละครสัตว์หรือการแสดงในสวนสัตว์เป็นตัวอย่างที่ชัดเจนที่สุดว่าเป็นการใช้งาน โดยมีวัตถุประสงค์ที่ทำให้สัตว์จะต้องได้รับความเจ็บปวดการบาดเจ็บและการทรมานที่เกินความจำเป็นได้รับจากการถูกฝึกฝนเพื่อการแสดง หรือเปิดบ่อนพนันไก่ชนโดยการนำไก่ 2 ตัวที่ได้รับการฝึกให้เป็นไก่ชนเพื่อนำมาต่อสู้กันในสังเวียน โดยมีการเดิมพันเป็นเงินตามที่ตกลงกัน การชนไก่เป็นกิจกรรมที่มีความรุนแรงทั้งสองฝ่ายอาจจะต้องเจ็บหรือตายหรือในบางครั้งนั้นก็อาจจะมีการใช้ยาทำให้ไก่นั้นมีความมึนเมาทำให้ไก่มีความดุร้ายมากขึ้น การกระทำเหล่านี้เป็นการทารุณ ทำให้สัตว์ได้รับการทารุณกรรมและได้รับความทรมานอย่างยิ่ง (การเปิดบ่อนไก่ชนให้ถูกกฏหมาย, Website)

 สำหรับกรณีของประเทศไทยนั้นตามประมวลกฎหมายอาญาของไทยก็มีบทบัญญัติเกี่ยวกับการคุ้มครองสัตว์ไว้แต่อยู่ในส่วนของความผิดลหุโทษ ซึ่งเป็นการบัญญัติไว้ในฐานะเป็นความผิดหนึ่งทางอาญาตามมาตรา 381 วางหลักไว้ว่า ผู้ใดกระทำการทารุณต่อสัตว์ หรือฆ่าสัตว์จนได้รับทุกขเวทนาอันไม่จำเป็น และมาตรา 382 ผู้ใดใช้ให้สัตว์ทำงานจนเกินสมควรหรือใช้ให้ทำงานอันไม่สมควรเพราะเหตุที่สัตว์นั้นป่วยเจ็บชราหรืออ่อน แต่ในส่วนของการจัดเกี่ยวกับสวัสดิภาพสัตว์นั้นยังไม่มีกฎเกณฑ์ที่แน่นอนชัดเจนจนกระทั่งต่อมาได้มีการออกพระราชบัญญัติป้องกันการทารุณกรรมและการจัดสวัสดิภาพสัตว์ พ.ศ. 2557 ใช้บังคับโดยกำหนดไว้ชัดเจนว่า “มาตรา 20 ห้ามมิให้ผู้ใดกระทำการอันเป็นการทารุณกรรมสัตว์โดยไม่มีเหตุอันสมควร” และ “มาตรา 22 เจ้าของสัตว์ต้องดำเนินการจัดสวัสดิภาพสัตว์ให้แก่สัตว์ของตนให้เหมาะสมตามหลักเกณฑ์วิธีการและเงื่อนไขที่รัฐมนตรีประกาศกำหนดการออกประกาศตามวรรคหนึ่งให้คำนึงถึงประเภท ชนิด ลักษณะ สภาพ และอายุของสัตว์” โดยมีการนิยามการกระทำต่างๆ ที่เข้าข่ายทารุณกรรมรวมถึงวิธีการและหลักเกณฑ์ในการจัดสวัสดิภาพของสัตว์ในมาตราอื่นที่เกี่ยวข้อง แต่อย่างไรก็ตามกฎหมายนี้มีข้อยกเว้นที่ไม่ถือว่าเป็นการทารุณกรรมสัตว์อยู่หลายอย่างตามมาตรา 21 วางหลักไว้ว่า การกระทำดังต่อไปนี้ไม่ถือว่าเป็นการทารุณกรรมสัตว์ตามมาตรา 20 รวมถึงวิธีการและหลักเกณฑ์ในการจัดสวัสดิภาพของสัตว์ในมาตราอื่นที่เกี่ยวข้องทั้งนี้สัตว์ตามกฎหมายฉบับนี้อยู่ใต้นิยามที่ครอบคลุมสัตว์ที่คาบเกี่ยวสัมพันธ์กับมนุษย์โดยตรง

การทารุณกรรมสัตว์โดยการนำสัตว์มาแข่งขันเพื่อการพนันถือเป็นการกระทำโดยตรงของมนุษย์ที่ละเมิดสิทธิสัตว์ที่ยังพบเห็นอยู่ในปัจจุบัน และแม้ในปัจจุบันมีกฎหมายออกมาให้มีใบอนุญาตในการเปิดบ่อนพนันเกี่ยวกับสัตว์ที่ถูกกฎหมาย ออกโดยมีระเบียบกระทรวงมหาดไทยว่าด้วยการพนันชนไก่และกัดปลา พ.ศ. 2552 แม้จะมีข้อยกเว้นในใบอนุญาต กล่าวคือ ในการที่จะได้รับการพิจารณานั้นจะคำนึงถึง ความปลอดภัยและความแข็งแรงของสถานที่ จำนวนสถานที่ในพื้นที่นั้นว่ามีจำนวนไม่มากเกินสมควรและเป็นการส่งเสริมอาชีพการเลี้ยงสัตว์ที่ถูกกฎหมาย เพื่อจำหน่ายและสร้างรายได้มีมาตรการการควบคุมและการป้องกันการแพร่ระบาดของโรคและต้องไม่ติดกับวัด โรงเรียน โรงพยาบาล แต่ถึงอย่างไรก็ตามกฎหมายเกี่ยวกับการคุ้มครองสัตว์ปรับเปลี่ยนพฤติกรรมไปในทิศทางเหมาะสมบางครั้งกฎหมายก็อาจเป็นอุปสรรคสำคัญในการบังคับใช้ เพราะเกิดความไม่เหมาะสมหรือมีช่องว่างช่องโหว่ให้บิดเบือนเปลี่ยนแปรไปในทิศทางที่ไม่เหมาะสม ถึงแม้จะอนุญาตถูกต้องตามกฎหมายก็ตาม สัตว์ก็คงยังได้รับความทรมานและความเจ็บ จำเป็นต้องมีการทบทวนแก้ไขปัญหาหากจะต้องมีการแก้ไขกฎหมายใหม่ก็จำเป็นต้องกระทำและจะทำให้การแก้ไขกฎหมายมีความเหมาะสม และเพื่อป้องกันไม่ให้สัตว์เหล่านั้นถูกทรมานหรือถูกใช้แรงงานจนถึงแก่ความตาย ดังนี้ เพื่อศึกษาหาแนวทางในการเสนอแนะและการปรับปรุงบทบัญญัติของกฎหมายไทยให้มีประสิทธิภาพในการบังคับใช้มากขึ้น

**ทบทวนวรรณกรรม**

 การศึกษาวิจัยครั้งนี้ผู้เขียนได้ทำการศึกษา ค้นคว้า ทบทวนวรรณกรรมที่เกี่ยวข้องกับวิจัยเรื่องนี้สามารถแยกออกเป็นหัวข้อได้ดังต่อไปนี้

**1. แนวคิดทั่วไปเกี่ยวกับการพนัน**

 แนวคิดทั่วไปเกี่ยวกับการพนันผู้เขียนได้ทำการศึกษาค้นคว้าในประเด็นประวัติคามเป็นมา ความหมายของการพนันเพื่อเป็นข้อมูลในการวิเคราะห์ ซึ่งมีรายละเอียด ดังนี้

 **1.1 ประวัติความเป็นมาการเล่นพนันในประเทศไทย**

 การพนันในประเทศไทยมีประวัติความเป็นมาอันยาวนานซึ่งได้รับอิทธิพลมาจากทั้งประเทศอินเดียและประเทศจีน โดยทางอินเดียอาจติดมากับคัมภีร์ทางศาสนาหรือชาดก ส่วนทางจีนน่าจะมีอิทธิพลมากกว่าทางอินเดีย โดยเฉพาะอย่างยิ่งการพนันของชาวจีน อาทิ ถั่ว โป หวย หรือที่ชาวจีนเรียกกันว่า "ฮวยหวย" (กนกศักดิ์ เวชยานนท์, 2508, น. 1-3) เมื่อจีนติดต่อค้าขายกับไทย การพนันเหล่านี้ได้ติดมาด้วย การเล่นพนันแบบไทยไม่พบหลักฐานที่แน่นอนว่าเป็นอะไร สันนิษฐานว่าอาจเป็นการพนันโดยใช้สัตว์เป็นเครื่องมือ เช่น การตีไก่ การกัดปลากัดและการชนวัว เมื่อครั้งที่ไทยตกเป็นเมืองขึ้นของพม่า ในเวลานั้นสมเด็จพระนเรศวรมหาราชทรงท้าตีไก่กับพระมหาอุปราช ไก่ของสมเด็จพระนเรศวรชนะ และมีการเยาะเย้ยกันว่า "ไก่เชลย" ถึงกับมีการท้าพนันเอาเมืองกันเลยทีเดียว การพนันแบบไทยแท้จึงน่าเป็นการใช้สัตว์สู้กัน ตั้งแต่สัตว์เล็กๆ จำพวกจิ้งหรีดและปลากัด จนถึงสัตว์ใหญ่ เช่น วัว ควาย หรือช้าง แต่ที่นิยมกันมากน่าจะเป็นการชนไก่ โดยเจ้าของบ่อนจะหักเงินค่าบำรุงบ่อนอย่างน้อยร้อยละ 10 จากจำนวนเงินเดิมพัน (ชูชัย สินไชย, 2558, น. 103)

ใน พ.ศ. 2473 ในรัชสมัยของพระบาทสมเด็จพระปกเกล้าเจ้าอยู่หัวนั้น ได้มีการตราพระราชบัญญัติการพนัน พ.ศ. 2473 ขึ้นใช้บังคับเป็นกฎหมายเกี่ยวกับการพนันฉบับแรกของประเทศไทย ซึ่งสำหรับเนื้อหาของกฎหมายดังกล่าวคือการรวบรวมกฎหมายการพนันต่างๆ มาไว้รวมกันเป็นฉบับเดียว เนื่องจากก่อนหน้านี้ กฎหมายเกี่ยวกับการพนันจะเป็นลักษณะเฉพาะเรื่องๆ ไป เช่นกฎหมายห้ามมิให้เล่นการพนัน คือ แทงห่วง ทายปลาไหล รูดไม้ดมพัด เสือนอนกิน (ประชุมกฎหมายประจำศก, เล่ม 4 น. 45 ) ประกาศเรื่องผลนำจับผู้ลักลอบเล่นหวยจับยี่กี (ประชุมกฎหมายประจำศก, เล่ม 11 น. 180) พระราชบัญญัติอากรการพนัน (ประชุมกฎหมายประจำศก, เล่ม 13 น. 250) กฎเสนาบดีการพนันไพ่ป๊อก (ประชุมกฎหมายประจำศก, เล่ม 18 น. 373) ต่อมาเมื่อกฎหมายดังกล่าวใช้บังคับไปได้ระยะหนึ่งก็ได้มีการประกาศใช้พระราชบัญญัติการพนัน พ.ศ. 2478 ที่มีเนื้อหาสาระเป็นการแก้ไขปรับปรุงกฎหมายเกี่ยวกับการพนันให้ทันสมัยยิ่งขึ้น รวมทั้งยังได้เพิ่มเติมประเภทของการพนันเข้าไปเพื่อให้ครอบคลุมการเล่นพนันประเภทต่างๆ กฎหมายนี้ใช้บังคับมาจนถึงปัจจุบัน

 ปัญหาในการบังคับใช้พระราชบัญญัติการพนัน พ.ศ. 2478 นั้นมีอยู่หลายประการ เช่น ความไม่ชัดเจนของตัวบทกฎหมาย โดยเฉพาะอย่างยิ่งการให้คำนิยามของคำว่าการพนัน การกำหนดโทษที่ไม่เหมาะสม ผู้กระทำความผิดจึงไม่เกิดความเข็ดหลาบหรือเกรงกลัวต่อโทษและค่านิยมของประชาชนต่อการพนันที่มองว่า การเล่นการพนันแม้กฎหมายจะบัญญัติให้เป็นความผิด แต่ก็ไม่ได้ว่าเป็นความผิดที่เลวร้ายที่เป็นลักษณะความผิดในตัวเองอย่างการฆ่าคน หรือการลักทรัพย์ แต่มองว่าเป็นความผิดลักษณะไม่ใช่ ความผิดในตัวเองเป็นเพียงความผิดที่กฎหมายที่เป็นข้อห้ามเท่านั้น ผู้กระทำความผิดส่วนใหญ่จึงไม่รู้สึกผิดในการกระทำความผิดของตนเอง จากการศึกษากฎหมายที่เกี่ยวข้องกับการพนันโดยเฉพาะพระราชบัญญัติการพนัน พ.ศ. 2478 ซึ่งถือว่าเป็นกฎหมายหลักที่ใช้ในการป้องกันและปราบปราบการเล่นการพนันนั้น โดยการออกกฎกระทรวงเพิ่มเติมเพื่อระบุฐานความผิดที่เป็นรูปแบบของการเล่นพนันประเภทใหม่ๆ ประการที่สอง ทำให้คำนิยามของคำว่าการพนันชัดเจนยิ่งขึ้น โดยแก้ไขเพิ่มเติมในส่วนคำนิยามของลักษณะการเล่นพนันให้ ชัดเจนมากยิ่งขึ้น ประการสุดท้าย เรื่องอัตราโทษนั้น ควรที่จะให้มีการแก้ไขเปลี่ยนแปลงโทษให้มีความรุนแรงมากยิ่งขึ้น โดยในส่วนของผู้เล่นการพนัน ควรปรับปรุงแก้ไขให้เป็นโทษปรับที่สูง เช่นไม่เกิน 100,000 บาทและในส่วนของผู้จัดให้มีการเล่นการพนันนั้น ควรแก้ไขโทษปรับดังกล่าวให้เป็นโทษปรับที่มีอัตราสูง เช่นตั้งแต่ 50,000 ถึง 500,000 บาท การกำหนดโทษปรับอัตราสูงเพื่อให้เป็นเครื่องมือให้การป้องกันผู้ที่คิดจะเล่นการพนันให้มีความยับยั้งชั่งใจ ในการกระทำความผิดมากยิ่งขึ้น นอกจากนี้แล้ว ยังอาจกำหนดการลงโทษด้วยมาตรการอื่นเพิ่มเติมเพื่อให้ผู้กระทำความผิดเกรงกลัวและหลาบจำมากขึ้น เช่น การลงโทษเพื่อเป็นการบริการสังคมมาเสริม ซึ่งนอกจากจะเป็นประโยชน์ต่อสังคมแล้ว ยังทำให้ผู้กระทำความผิดต้องแสดงตัวต่อสังคมในขณะที่ทำงานบริการสังคม อันอาจจะทำให้ผู้กระทำความผิดได้รับความอับอายและเกิดความยับยั้งมากขึ้นในการที่จะหวนกลับไปกระทำความผิดอีก (วีระพงษ์ บุญโญภาส, 2540, น. 96-97)

 **1.2 คำนิยามคำว่าการพนัน**

จากการศึกศึกษาพบว่ามีผู้ที่ให้คำนิยามของการพนันไว้ ดังนี้

 นันทวัฒน์ บรมานันท์ กล่าวว่า “พนัน” หรือการพนัน (Gambling) หมายถึง การเข้าเล่นเพื่อแสวงหาประโยชน์ โดยอาศัยการเสี่ยงโชคด้วยไหวพริบและฝีมือ โดยพนันเอาเงินหรือทรัพย์สิน เช่น การเล่นไพ่ต่างๆ บิดเลียด เป็นต้น การพนันเป็นการที่บุคคลตั้งแต่สองคนขึ้นไปตกลงร่วมกันทำการเสี่ยงโชคเอาจากทรัพย์สินที่ตนนำมารวมร่วมกันเพื่อพนันกัน และยังเป็นอบายมุขอย่างหนึ่งที่ทำให้ประชาชนมัวเมาในการเสี่ยงโชค ซึ่งอาจทำให้ครอบครัวของผู้เล่นได้รับความเดือดร้อน และอาจเป็นสาเหตุของการเกิดอาชญากรรมที่มีผลกระทบถึงความสงบเรียบร้อยของสังคมโดยส่วนรวม เศรษฐกิจ และศีลธรรมอันดีของประชาชน (นันทวัฒน์ บรมานันท์, 2554)

 พระราชบัญญัติการพนัน พ.ศ. 2478 เนื่องจากพระราชบัญญัติการพนัน พ.ศ. 2478 ไม่ได้กำหนดนิยามความหมายของคำว่า “พนัน” ไว้โดยเฉพาะ แต่จากการศึกษากฎหมายดังกล่าว อาจกล่าวได้ว่าคำว่า “พนัน” นั้น มีความหมายเช่นเดียวกับความหมายทั่วไปและความหมายตามพจนานุกรม กล่าวคือ “พนัน” หรือการพนัน คือ การที่บุคคลสองคนขึ้นไปเข้าเล่นเพื่อแสวงหาประโยชน์ โดยอาศัยการเสี่ยงโชคด้วยความฉลาด ความชำนาญ เล่ห์เหลี่ยม ไหวพริบและฝีมือ เพื่อพนันเอาเงินหรือทรัพย์สิน เช่น การเล่นไพ่ต่างๆ บิดเลียด เป็นต้น การเล่นเช่นนั้นเรียกว่า การพนัน (นันทวัฒน์ บรมานันท์, 2554)

 ความหมายของ “การพนัน” พระราชบัญญัติการพนัน พ.ศ. 2478 มิได้มีบทวิเคราะห์ศัพท์ไว้โดยตรง แต่สามารถหาความหมายหรือคำจำกัดความของการพนันได้ดังนี้

(1) พจนานุกรมฉบับราชบัณฑิตยสถาน พ.ศ. 2542 การพนัน หมายถึงการเล่นเอาเงิน หรือสิ่งอื่นโดยอาศัยความฉลาด ความชำนาญ เล่ห์เหลี่ยม ไหวพริบและฝีมือรวมทั้งโชคด้วย

(2) บทบัญญัติบางมาตราของพระราชบัญญัติการพนัน ฯ ได้กล่าวถึงลักษณะการพนันเอาไว้ ได้แก่ มาตรา 4 ทวิ วรรคสอง บัญญัติว่า “คำว่า “การเล่น” ให้หมายความรวมตลอดถึงการทายและการทำนายด้วย” ซึ่งแสดงว่าการพนันในกฎหมายนี้รวมถึงการขันต่อด้วย และในมาตรา 5 บัญญัติว่า “ผู้ใดจัดให้มีการเล่นซึ่งตามปกติย่อมจะพนันเอาเงินหรือทรัพย์สินอย่างอื่นแก่กัน” หรือมาตรา 9 บัญญัติว่า “การเล่นอย่างใดที่เสี่ยงโชคให้เงินหรือประโยชน์อย่างอื่นแก่ผู้เล่น” แสดงความหมายของการพนันว่าจะต้องมีการเล่นที่มีลักษณะได้หรือเสียเงินหรือทรัพย์สินกันในตัว

(3) ศาลฎีกาได้วินิจฉัยการเล่นที่เป็นการพนันไว้ว่าจะต้องมีลักษณะที่ผู้เล่นเสี่ยงต่อการได้และเสีย

(4) คณะกรรมการกฤษฎีกา กรรมการร่างกฎหมาย กองที่ 3 ได้ให้ความเห็นถึงลักษณะของการพนันเอาไว้สรุปความได้ว่า จะถือว่าเป็นการพนันได้ผู้เล่นจะต้องเสี่ยงต่อการเสียประโยชน์

(5) คำนิยามจากนักวิชาการด้านกฎหมาย เช่น รุ่งโรจน์ รื่นเริงวงศ์ “การพนัน คือ สัญญาที่ก่อให้เกิดการเสียเงินหรือทรัพย์สิน โดยคู่สัญญาถือเอาผลแห่งเหตุการณ์ในอนาคตอันไม่แน่นอน ซึ่งคู่สัญญาไม่มีส่วนเกี่ยวข้องเป็นเครื่องชี้ขาด” ชุมพล โลหะชาละ “การพนัน คือ การเข้าเล่นเสี่ยงโชค ซึ่งต้องใช้ไหวพริบและฝีมือมาพนันเอาทรัพย์สินกันโดยชอบหรือมิชอบด้วยกฎหมายก็ตาม เช่น การเล่นไพ่ตอง บิลเลียดรู และตีผี เป็นต้น”

 การเล่นตามพระราชบัญญัติการพนัน พ.ศ. 2478 แบ่งออกเป็น 2 ชนิด คือการเล่นการพนัน ตามมาตรา 4 แห่งพระราชบัญญัติการพนัน พ.ศ. 2478 ซึ่งแบ่งออกเป็น 2 ประเภท คือ

 (1) การพนันประเภทห้ามเด็ดขาด ได้แก่ การเล่นตามบัญชี ก. ท้ายพระราชบัญญัติการพนัน พ.ศ. 2478 มีจำนวน 28 ชนิด

การเล่นอันระบุไว้ในบัญชี ก. ประเภทนี้ ห้ามมิให้อนุญาตจัดให้มีหรือเข้าเล่น หรือเข้าพนันในการเล่นโดยเด็ดขาด เว้นแต่ในกรณีที่รัฐบาลพิจารณาเห็นว่า ณ สถานที่ใดสมควรจะอนุญาตภายใต้บังคับเงื่อนไขใดๆ ให้มีการเล่นชนิดใดก็อนุญาตได้โดยออกพระราชกฤษฎีกา ตามมาตรา 4 วรรคหนึ่ง แห่งพระราชบัญญัติการพนันฯ จะเห็นได้ว่า การอนุญาตกระทำได้ยาก จึงมีผลเท่ากับไม่อนุญาตให้จัดให้มีการเล่นในตัว

(2) การพนันประเภทอนุญาตได้แก่ การเล่นตามบัญชี ข. ท้ายพระราชบัญญัติการพนัน พ.ศ. 2478 มีจำนวน 28 ชนิด เช่น การเล่นต่างๆ ที่ให้สัตว์ต่อสู้หรือแข่งขัน เช่น ชนโค ชนไก่ กัดปลา แข่งม้า ฯลฯ (สุชาติ นพวรรณ, 2554)

**2. แนวคิดทั่วไปเกี่ยวกับสัตว์**

จากที่ได้ทบทวนวรรณกรรมมีผู้ให้คำนิยามของคำว่าสัตว์ ดังนี้

 1) พระราชบัญญัติวิชาชีพการสัตวแพทย์ พ.ศ. 2545 มีวัตถุประสงค์ในการควบคุมการประกอบวิชาชีพสัตวแพทย์ ได้ให้ความหมายคาว่าสัตว์ไว้ในมาตรา 4 ว่า “สัตว์” หมายความว่าสิ่งมีชีวิตที่ไม่ใช่พรรณและมนุษย์

 2) พระราชบัญญัติป้องกันการทารุณกรรมและการจัดสวัสดิภาพสัตว์ พ.ศ. 2557 โดยในมาตรา 3 ได้ให้ความหมายถึง คำว่า “สัตว์” หมายความว่า สัตว์ที่โดยปกติเลี้ยงไว้เพื่อเป็นสัตว์บ้าน สัตว์เลี้ยงเพื่อใช้งาน สัตว์เลี้ยงเพื่อใช้เป็นพาหนะ สัตว์เลี้ยงเพื่อใช้เป็นเพื่อน สัตว์เลี้ยงเพื่อใช้เป็นอาหาร สัตว์เลี้ยงเพื่อใช้ในการแสดง หรือสัตว์เลี้ยงเพื่อใช้ในการอื่นใด ทั้งนี้ ไม่ว่าจะมีเจ้าของหรือไม่ก็ตาม และให้หมายความรวมถึงสัตว์ที่อาศัยอยู่ในธรรมชาติตามที่รัฐมนตรีประกาศกำหนด

 พระราชบัญญัติป้องกันการทารุณกรรมและการจัดสวัสดิภาพสัตว์ พ.ศ. 2557 มาตรา 3 ให้คำนิยม “การทารุณกรรม” หมายความว่า การกระทำหรืองดเว้นการกระทำใดๆที่ทำให้สัตว์ได้รับความทุกข์ทรมานไม่ว่าทางร่างกายหรือจิตใจ ได้รับความเจ็บปวด ความเจ็บป่วย ทุพพลภาพ หรืออาจมีผลทำให้สัตว์นั้นตาย และให้หมายความรวมถึงการใช้สัตว์พิการ สัตว์เจ็บป่วย สัตว์ชราหรือสัตว์ที่กำลังตั้งท้องเพื่อแสวงหาประโยชน์ ใช้สัตว์ประกอบกามกิจ ใช้สัตว์ทำงานจนเกินสมควรหรือใช้ให้ทำงานอันไม่สมควรเพราะเหตุที่สัตว์นั้นเจ็บป่วย ชรา หรืออ่อนอายุ

 “การจัดสวัสดิภาพสัตว์” หมายความว่า การเลี้ยงหรือการดูแลให้สัตว์มีความเป็นอยู่ในสภาวะที่เหมาะสม มีสุขภาพอนามัยที่ดี มีที่อยู่ อาหาร และน้ำอย่างเพียงพอ

 “เจ้าของสัตว์” หมายความว่า เจ้าของกรรมสิทธิ์ และให้หมายความรวมถึงผู้ครอบครองสัตว์หรือผู้ซึ่งได้รับมอบหมายให้ดูแล ไม่ว่าจะได้รับมอบหมายจากเจ้าของกรรมสิทธิ์ หรือผู้ซึ่งได้รับมอบหมายจากเจ้าของกรรมสิทธิ์ให้ดูแลด้วย

**3. การทารุณกรรมสัตว์**

สำหรับการทารุณกรรมสัตว์สามารถแบ่งออกเป็นรูปแบบต่าง ๆ ได้ดังนี้

3.1 สัตว์ในภาพยนตร์

การนำสัตว์มาเป็นนักแสดงในภาพยนตร์นั้นถูกมองว่าเป็นการทารุณกรรมสัตว์อย่างหนึ่งเนื่องจากสัตว์นั้นต้องถูกบังคับให้ทำตามบทที่ผู้กำกับต้องการ ซึ่งในหลาย ๆ ครั้งถูกมองว่าเป็นการจำกัดอิสรภาพของสัตว์ และถึงแม้ในปัจจุบันได้มีหลายประเทศที่ได้มีการออกกฎห้ามทารุณกรรมสัตว์ในหนังแล้วโดยเฉพาะในประเทศแถบอเมริกาและยุโรป แต่ก็ยังมีบางประเทศที่ยังไม่หยุดการกระทำนี้

3.2 สัตว์ในสวนสัตว์

ถึงแม้ว่าในปัจจุบันสวนสัตว์หลาย ๆ แห่งจะมีความพยายามที่จะเพิ่มมาตรฐานในการเลี้ยงดูสัตว์ให้มีคุณภาพชีวิตที่ดีมากขึ้น รวมทั้งยังมีความพยายามที่จะเพาะเลี้ยงสัตว์ที่มีความเสี่ยงที่จะสูญพันธุ์แล้วก็ตามเช่นในคณะละครสัตว์หรือการแสดงในสวนสัตว์เป็นตัวอย่างที่ชัดเจนที่สุดว่าเป็นการใช้งาน โดยมีวัตถุประสงค์ที่ทำให้สัตว์จะต้องได้รับความเจ็บปวดการบาดเจ็บและการทรมานที่เกินความจำเป็นได้รับจากการถูกฝึกฝนเพื่อการแสดง แต่การกักขังสัตว์ในสวนสัตว์ก็ยังเป็นข้อโต้เถียงกัน เพราะคนบางกลุ่มยังเห็นว่าสัตว์ควรที่จะต้องอาศัยอยู่ในป่าไม่ใช่กรง อีกทั้งในการแสดงโชว์สัตว์ต่างๆ ยังเป็นการบังคับสัตว์ให้ทำในสิ่งที่ขัดต่อสัญชาตญาณโดยเฉพาะการโชว์ให้อาหารสัตว์โดยใช้สัตว์ที่ยังมีชีวิตอยู่เป็นอาหารให้สัตว์ใหญ่ได้กินโชว์เช่น การโยนหนูเป็น ๆให้งูกิน เป็นต้น

3.3 สัตว์เพื่อการกีฬา

 กีฬาหลากหลายชนิดมีการนำเอาสัตว์ต่างๆ มาร่วมด้วย ซึ่งการล่าสัตว์เป็นกีฬาที่ถูกกล่าวถึงมากที่สุดเนื่องจากถือได้ว่าเป็นการทาทารุณกรรมสัตว์อย่างชัดเจนที่สุด นอกจากนั้นกีฬาต่าง ๆ เช่น การสู้กับกระทิงซึ่งเป็นกีฬาที่นิยมมากในประเทศสเปนและโปตุเกส การเล่นชนไก่หรือเปิดบ่อนพนันไก่ชน มาจากไก่ 2 ตัวที่ได้รับการฝึกให้เป็นไก่ชนและนำมาต่อสู้กันในสังเวียน และมีสิ่งเดิมพันเป็นมูลค่าของเงินมหาศาล การชนไก่เป็นกิจกรรมที่มีความรุนแรงทั้งสองฝ่ายอาจจะต้องเจ็บหรือตายหรือในบางครั้งนั้นก็อาจจะมีการใช้ยาทำให้ไก่นั้นมีความมึนเมาทำให้ไก่มีความดุร้ายมาก ปลากัด การแข่งม้าและการแข่งสุนัข ฯลฯ ก็เป็นกีฬาอีกจำพวกหนึ่งที่สร้างความสนุกสนานให้แก่ผู้เล่นและผู้ชมจำนวนมาก แต่ก็ถือได้ว่าเป็นการทารุณกรรมสัตว์อย่างหลีกเลี่ยงไม่ได้เช่นกัน เพราะสัตว์จำนวนไม่น้อยที่ต้องเสียชีวิต บาดเจ็บ หรือพิการจากการแข่งขันกีฬาดังกล่าว (มนันญา ภู่แก้ว, 2557)

**4. ผลกระทบจากการทารุณกรรมสัตว์**

 “สิทธิของสัตว์” (Animal Right) สำหรับประเภทของสัตว์ที่จะกล่าวถึงในบทความนี้ เน้นเฉพาะสัตว์ที่ถูกเลี้ยงหรืออาศัยอยู่กับมนุษย์ไม่ว่าวัตถุประสงค์ในการเลี้ยงจะเป็นประการใด กล่าวคือ เพื่อเป็นสัตว์เลี้ยง เพื่อใช้แรงงาน เพื่อการทดลองทางวิทยาศาสตร์ หรือเพื่อการค้าก็ตาม แต่จะไม่หมายความรวมถึงสัตว์ป่า หรือสัตว์ที่อาศัยอยู่ตามธรรมชาติปราศจากการดูแล การถูกเลี้ยงดู หรือการให้อาหารโดยมนุษย์ ส่วนคำว่า “สวัสดิภาพของสัตว์” เป็นคำที่ไม่ได้พบเห็นและได้ยินกันบ่อยนัก ไม่ถูกหยิบยกขึ้นมาใช้มากนักโดยเฉพาะในประเทศไทย และไม่สามารถแสดงความหมายได้อย่างชัดเจนแจ่มแจ้งในตัวของคำศัพท์นั้นเอง เนื่องจากขอบข่ายของการแปลความหมายของคาศัพท์คำนี้ขึ้นอยู่กับบริบทของเนื้อหาในเรื่องนั้นๆ ว่าจะถูกหยิบยกมาอรรถอธิบายในแง่มุมใด ซึ่งในบทความนี้ผู้เขียนขอให้ความหมายกว้างๆ ของ “สวัสดิภาพของสัตว์” ไว้ว่าหมายถึง การใช้สัตว์ไม่ว่าทางหนึ่งทางใด รวมถึงการฆ่า แม้จะกระทำเพื่อประโยชน์แก่มนุษย์ ควรจะต้องคำนึงถึงวิธีการที่มีมนุษยธรรมที่สุดเท่าที่จะเป็นไปได้ (ศุภมาส ชินวินิจกุล , 2557)

สัตว์เป็นสิ่งที่มนุษย์ครอบครองเป็นเจ้าของได้ เว้นแต่จะมีการสงวนไว้ตามกฎหมายว่าด้วยการสงวนและคุ้มครองสัตว์ป่า ทั้งในประเทศ และการคุ้มครองสัตว์ป่าหายากซึ่งเป็นกฎหมายระหว่างประเทศ ดังนั้นเมื่อเป็นเจ้าของสัตว์แล้ว เจ้าของสามารถดำเนินการอย่างใดๆแก่สัตว์ของตนเองได้เพราะถือเป็นทรัพย์ของตนจะทิ้งทำลายก็ไม่มีความผิดฐานทำให้เสียทรัพย์หรือไม่ได้ละเมิดสิทธิของผู้อื่นแต่ถ้าไปทำลายสัตว์ของผู้อื่นหรือสัตว์ป่าก็จะมีความผิดต้องชดใช้ค่าเสียหายหรือเป็นความผิดอาญา หากได้กระทำโดยเจตนาทำลายสัตว์ของผู้อื่นหรือสัตว์ป่าแนวคิดนี้ เป็นแนวคิดที่คุ้มครองสัตว์ในฐานะเป็นทรัพย์ของผู้อื่นหรือเป็นทรัพย์ที่เกิดขึ้นตามธรรมชาติ ที่ต้องการสงวนรักษาไว้ในคงอยู่อย่างยั่งยืนตามแนวคิดในเรื่องการอนุรักษ์ความหลากหลายทางชีวภาพ (สยามรัฐออนไลน์, 2559) กรณีนำสัตว์มาแข่งขันเพื่อการกีฬาหรือการพนันเช่น ชนไก่ ปลากัด ชนวัว หรือกรณีของวัวกระทิง และแม้ในปัจจุบันมีกฎหมายออกมาให้มีใบอนุญาตในการเปิดบ่อนพนันเกี่ยวกับสัตว์ที่ถูกกฎหมาย แม้จะมีข้อยกเว้นในใบอนุญาตกล่าวคือ ซึ่งในการที่จะได้รับการพิจารณานั้นจะคำนึงถึง ความปลอดภัยและความแข็งแรงของสถานที่ จำนวนสถานที่ในพื้นที่นั้นว่ามีจำนวนไม่มากเกินสมควรและเป็นการส่งเสริมอาชีพการเลี้ยงสัตว์ที่ถูกกฎหมาย เพื่อจำหน่ายและสร้างรายได้มีมาตรการการควบคุมและการป้องกันการแพร่ระบาดของโรคและต้องไม่ติดกับวัด โรงเรียนหรือโรงพยาบาล ในการนำสัตว์มาแข่งขันในฐานะเป็นกีฬาประเภทหนึ่งหรือการใช้สัตว์เพื่อความบันเทิงเช่นในคณะละครสัตว์หรือการแสดงในสวนสัตว์เป็นตัวอย่างที่ชัดเจนที่สุดว่าเป็นการใช้งานโดยมีวัตถุประสงค์ที่ทำให้สัตว์จะต้องได้รับความเจ็บปวดการบาดเจ็บและการทรมานที่เกินความจำเป็นและสมควรจากการนำมาแข่งขันหรือได้รับจากการถูกฝึกฝนเพื่อการแสดง อย่างไรก็ดี แนวคิดในปัจจุบันที่มองสัตว์ในฐานะที่มีสิทธิเป็นของตนเอง ควรได้รับการดูแลเอาใจใส่ ไม่ถูกทรมาน หรือการกระทำใดๆ ที่คนเข้ามาเกี่ยวข้องอันจะก่อให้เกิดความเสียหาย หรือทำให้สัตว์ได้รับการทุกข์ทรมาน หรือถูกทำให้ตายอย่างทารุณแม้ว่าจะเป็นการฆ่าไปเพื่อประกอบอาหารก็ตาม แนวคิดนี้จึงแยกสิทธิของสัตว์ออกจากความเป็นทรัพย์ของคน ดังนั้น แม้เป็นเจ้าของสัตว์ หรือเลี้ยงดูสัตว์นั้นมา หรือซื้อสัตว์นั้นมาเลี้ยงก็ต้องปฏิบัติต่อสัตว์โดยมีพื้นฐานที่จะต้องดูแล รักษา และให้มีสวัสดิภาพตามหลักเกณฑ์มาตรฐานในเรื่องนี้

 ในหลายประเทศการเปลี่ยนแปลงมุมมองต่อสัตว์นี้ได้รับการยอมรับในทางกฎหมาย กรณีของประเทศไทย สิทธิสัตว์ถูกรับรองไว้ในพระราชบัญญัติป้องกันการทารุณกรรมและการจัดสวัสดิภาพสัตว์ พ.ศ. 2557 (ราชกิจจานุเบกษา, 2557) ใช้บังคับ เป็นการแสดงให้เห็นว่าประเทศไทยได้ตระหนักเกี่ยวกับเรื่องสิทธิของสัตว์และมุ่งหมายที่จะจัดการแก้ไขปัญหาเกี่ยวกับการกระทำทารุณกรรมหรือไม่เหมาะสมต่อสัตว์รวมทั้งการจัดสวัสดิภาพสัตว์ให้ดีขึ้น ดังที่ปรากฏตามเจตนารมณ์ของกฎหมายตามหมายเหตุท้ายกฎหมาย ความว่า เหตุผลในการประกาศใช้พระราชบัญญัติฉบับนี้ คือ เนื่องจากสัตว์เป็นสิ่งมีชีวิตที่มีความรู้สึกและเป็นองค์ประกอบสำคัญของสิ่งแวดล้อม จึงควรได้รับการคุ้มครองมิให้ถูกกระทำการทารุณกรรม และเจ้าของสัตว์ซึ่งนำสัตว์มาเลี้ยงจะต้องจัดสวัสดิภาพให้เหมาะสมตามประเภทและชนิดของสัตว์ ทั้งในระหว่างการเลี้ยงดู การขนส่ง การนำสัตว์ไปใช้งาน หรือใช้ในการแสดง ดังนั้น เพื่อกำหนดหลักเกณฑ์ในการป้องกันการทารุณกรรมและการจัดสวัสดิภาพสัตว์ เพื่อให้สัตว์ได้รับการคุ้มครองตามธรรมชาติของสัตว์อย่างเหมาะสมจึงจำเป็นต้องตราพระราชบัญญัตินี้ (ตวงพร อานันทศิริเกียรติ, 2560) สำหรับประเทศไทยเองความพยายามในการผลักดันกฎหมายคุ้มครองสวัสดิภาพของสัตว์ยังคงมีให้เห็นบ้างในรูปขององค์กร มูลนิธิ แต่ในแง่ของตัวบทกฎหมายที่จะใช้บังคับแล้ว ณ ปัจจุบัน กล่าวได้ว่าคงจะมีแต่ประมวลกฎหมายอาญามาตรา 381 ซึ่งอยู่ในหมวดลหุโทษ คงมีโทษปรับเพียงไม่เกิน 1,000 บาทเท่านั้น เมื่อชำระค่าปรับจานวนเล็กน้อยนั้นครบถ้วนคดีก็เป็นอันเสร็จกันไป ดังนั้นมาตรการในการป้องปรามผู้กระทาทารุณต่อสัตว์โดยใช้กระบวนการทางกฎหมายคงจะไม่เป็นผล หากว่ากฎหมายที่จะบังคับใช้กับการนี้โดยตรงไม่มีอยู่

**5. กฎหมายที่เกี่ยวข้อง**

 ตามประมวลกฎหมายอาญาของไทยก็มีบทบัญญัติเกี่ยวกับการคุ้มครองสัตว์ไว้แต่อยู่ในส่วนของความผิดลหุโทษซึ่งก็เป็นการบัญญัติไว้ในฐานะเป็นความผิดหนึ่งทางอาญาตามมาตรา 381 วางหลักไว้ว่า ผู้ใดกระทำการทารุณต่อสัตว์ หรือฆ่าสัตว์จนได้รับทุกขเวทนาอันไม่จำเป็น และมาตรา 382 ผู้ใดใช้ให้สัตว์ทำงานจนเกินสมควรหรือใช้ให้ทำงานอันไม่สมควรเพราะเหตุที่สัตว์นั้นป่วยเจ็บชราหรืออ่อน (ประมวลกฎหมายอาญา) แต่ในส่วนของการจัดเกี่ยวกับสวัสดิภาพสัตว์นั้นยังไม่มีกฎเกณฑ์ที่แน่นอนชัดเจน

 พระราชบัญญัติป้องกันการทารุณกรรมและการจัดสวัสดิภาพสัตว์ พ.ศ. 2557 ใช้บังคับโดยกำหนดไว้ชัดเจนว่า “มาตรา 20 ห้ามมิให้ผู้ใดกระทำการอันเป็นการทารุณกรรมสัตว์โดยไม่มีเหตุอันสมควร” และ “มาตรา 22 เจ้าของสัตว์ต้องดำเนินการจัดสวัสดิภาพสัตว์ให้แก่สัตว์ของตนให้เหมาะสมตามหลักเกณฑ์ วิธีการ และเงื่อนไขที่รัฐมนตรีประกาศกำหนดการออกประกาศตามวรรคหนึ่ง ให้คำนึงถึงประเภท ชนิด ลักษณะ สภาพ และอายุของสัตว์” โดยมีการนิยามการกระทำต่างๆ ที่เข้าข่ายทารุณกรรม รวมถึงวิธีการและหลักเกณฑ์ในการจัดสวัสดิภาพของสัตว์ในมาตราอื่นที่เกี่ยวข้อง แต่อย่างไรก็ตาม กฎหมายนี้มีข้อยกเว้นที่ไม่ถือว่าเป็นการทารุณกรรมสัตว์อยู่หลายอย่างตามมาตรา 21 วางหลักไว้ว่า การกระทำดังต่อไปนี้ ไม่ถือว่าเป็นการทารุณกรรมสัตว์ตามมาตรา 20

 (1) การฆ่าสัตว์เพื่อใช้เป็นอาหาร ทั้งนี้ เฉพาะสัตว์เลี้ยงเพื่อใช้เป็นอาหาร

 (2) การฆ่าสัตว์ตามกฎหมายว่าด้วยการควบคุมการฆ่าสัตว์และจำหน่ายเนื้อสัตว์

 (3) การฆ่าสัตว์เพื่อควบคุมโรคระบาดตามกฎหมายว่าด้วยโรคระบาดสัตว์

 (4) การฆ่าสัตว์ในกรณีที่สัตวแพทย์เห็นว่าสัตว์ป่วย พิการ หรือบาดเจ็บและไม่สามารถเยียวยา หรือรักษาให้มีชีวิตอยู่รอดได้โดยปราศจากความทุกข์ทรมาน

 (5) การฆ่าสัตว์ตามพิธีกรรมหรือความเชื่อทางศาสนา

 (6) การฆ่าสัตว์ในกรณีที่มีความจำเป็นเพื่อป้องกันอันตรายแก่ชีวิตหรือร่างกายของมนุษย์หรือสัตว์อื่น หรือป้องกันความเสียหายที่จะเกิดแก่ทรัพย์สิน

 (7) การกระทำใด ๆ ต่อร่างกายสัตว์ซึ่งเข้าลักษณะของการประกอบวิชาชีพการสัตวแพทย์โดยผู้ประกอบวิชาชีพการสัตวแพทย์หรือผู้ซึ่งได้รับยกเว้นให้กระทำได้โดยไม่ต้องขึ้นทะเบียนและได้รับใบอนุญาตเป็นผู้ประกอบวิชาชีพการสัตวแพทย์จากสัตว์แพทย์สภาตามกฎหมายว่าด้วยวิชาชีพการสัตวแพทย์

 (8) การตัด หู หาง ขน เขา หรืองาโดยมีเหตุอันสมควรและไม่เป็นอันตรายต่อสัตว์หรือการดำรงชีวิตของสัตว์

 (9) การจัดให้มีการต่อสู้ของสัตว์ตามประเพณีท้องถิ่น

 (10) การกระทำอื่นใดที่มีกฎหมายกำหนดให้สามารถกระทำได้เป็นการเฉพาะ

 (11) การกระทำอื่นใดที่รัฐมนตรีประกาศกำหนดโดยความเห็นชอบของคณะกรรมการ

ระเบียบกระทรวงมหาดไทย ว่าด้วยการพนันชนไก่และกัดปลา พ.ศ. 2552 ใช้บังคับโดยกำหนดไว้ชัดเจนว่า

 1. ขออนุญาตสร้างบ่อน โดยยื่นคำร้องขออนุญาตก่อสร้างหรือดัดแปลงสถานที่เล่นการพนันชนไก่ ซึ่งจะพิจารณาโดยคำนึงถึง

1.1 สถานที่ที่จะขออนุญาตต้องมีความมั่นคงแข็งแรง และปลอดภัย

1.2 จำนวนสถานที่ในพื้นที่นั้นว่ามีจำนวนไม่มากเกินสมควร

1.3 ส่งเสริมอาชีพการเลี้ยงไก่ชน เพื่อจำหน่ายสร้างรายได้

1.4 มีการควบคุมและการป้องกันการแพร่ระบาดของโรค

1.5 จะต้องไม่อยู่ใกล้วัด โรงเรียน โรงพยาบาล

 2. ขออนุญาตเล่นการพนัน โดยผู้ขออนุญาตจะต้องได้รับอนุญาตสร้างบ่อนก่อน

 3. ใบอนุญาต 1 ใบ ใช้ได้ 1 สังเวียน ส่วนบ่อนหนึ่งจะขออนุญาตจัดให้มีการเล่นการพนันชนไก่ได้กี่สังเวียนนั้น ต้องให้ผู้มีอำนาจสั่งอนุมัติ

 4. บ่อนหนึ่งจัดให้มีการเล่นการพนันชนไก่ ได้เฉพาะในวันเสาร์และวันอาทิตย์ของทุกสัปดาห์ที่ไม่ตรงกับวันเฉลิมพระชนมพรรษา หรือวันสำคัญทางศาสนา ทั้งนี้ ต้องไม่เกิน 5 วันต่อเดือน ยกเว้น กรณีพิเศษ เช่น งานประจำปีที่จังหวัดจัด หรือรายได้หลังหักค่าใช้จ่ายเข้ารัฐหรือสาธารณกุศล

 5. กำหนดเวลาชกให้เป็นมาตรฐาน ต้องไม่เกิน 20 นาที/ยก รวมแล้วไม่เกิน 8 ยก และให้พักระหว่างยกไม่น้อยกว่า 20 นาที

 6. ถ้าผู้มีใบอนุญาตกระทำการดังต่อไปนี้ อาจหมดโอกาสที่จะขอใบอนุญาตครั้งต่อไป โดยครั้งคราวหรือตลอดไปก็ได้

6.1 ฝ่าฝืนหรือไม่ปฏิบัติตามเงื่อนไขที่กำหนดไว้หลังใบอนุญาต

6.2 ไม่จัดสถานที่ให้มีความมั่นคงแข็งแรง ปลอดภัย และถูกสุขลักษณะอนามัย

6.3 จัดให้มีการเล่นการพนันอย่างอื่นภายในบริเวณสถานที่เล่นการพนันชนไก่

6.4 มีการก่อความไม่สงบเรียบร้อย ภายในหรือบริเวณที่เล่นการพนันชนไก่

6.5 มีการขายสุรา ดื่มสุรา หรือ พกพาอาวุธติดตัว เข้าไปในบริเวณที่เล่นการพนันชนไก่

 6.6 จัดให้มีการเล่นการพนันชนไก่โดยมีการเสริม แต่งเดือย หรือโดยวิธีอื่นที่ไม่ได้เป็นไปตาม

ธรรมชาติของไก่ชน

ผู้เขียนทำการศึกษาค้นคว้าเปรียบเทียบกับกฎหมายประเทศสหรัฐอเมริกา มีรายละเอียด ดังนี้

1) รัฐแคลิฟอร์เนีย

 เจ้าหน้าที่ผู้มีอำนาจดำเนินการตามกฎหมายคุ้มครองสัตว์ของประเทศสหรัฐอเมริกา ในรัฐแคลิฟอร์เนีย ได้แก่ เจ้าหน้าที่มนุษยธรรมและเจ้าหน้าที่ควบคุมสัตว์ ซึ่งผู้ทีจะได้รับการแต่งตั้งให้เป็นเจ้าหน้าที่ดังกล่าวนั้นได้จะต้องเป็นผู้ที่ผ่านการอบรมหลักสูตรตามที่กฎหมายกำหนดไว้แล้ว และเมื่อได้รับแต่งตั้งเป็นหน้าที่ตามกฎหมายนี้ให้มีอำนาจสั่งทำลายสัตว์ที่ถูกทอดทิ้งในเมือง เขต อำเภอได้ทุกชนิด ยกเว้นสุนัขและแมว แต่ต้องจัดทำบันทึกข้อมูลและความเห็นว่าควรฆ่าสัตว์หรือนำสัตว์ไปดูแลรักษาในสถานที่ที่เหมาะสม นอกจากนี้ หากพบว่าสัตว์ชนิดใดก็ตามรวมทั้งสุนัขและแมวหรือสัตว์อื่นๆ ถูกทอดทิ้งเพราะเหตุแห่งความอ่อนแอ เจ็บป่วย หรือถูกเจ้าของละเลยเจ้าหน้าที.ดังกล่าวสามารถนำสัตว์เหล่านั้นมาดูแลรักษาได้

 กรณีสัตว์ที่ถูกใช้แรงงานอย่างหนักหรือถูกปฏิบัติอย่างทารุณโหดร้าย และเห็นว่าควรจะต้องมีการรักษาหรือป้องกนความปลอดภัยเพื่อสุขภาพของสัตว์หรือผู้อื่น ให้เจ้าหน้าที่มีอำนาจยึดสัตว์ดังกล่าวได้ในทันที โดยการนำมาดูแลรักษาจนกวาสัตว์ดังกล่าวจะอยู่ในสภาพที่เหมาะสมก่อนส่งตัวกลับไปยังเจ้าของ โดยให้เจ้าของเป็นผู้ออกค่าใช้จ่ายในการดูแลรักษาทั้งหมด

 มาตรการบทกำหนดโทษของกฎหมายคุ้มครองสัตว์สหรัฐอเมริกาในรัฐแคลิฟอร์เนีย(Animal Protection Laws of California) The Animal Welfare Act 1966 กฎหมายได้กำหนดบทลงโทษสำหรับผู้กระทำการทารุณกรรมสัตว์โดยกฎหมายดังกล่าวถือเป็นความผิดอาชญากรรมและมีโทษทางอาญา คือจำคุกอยู่ในคุกเขตไม่เกิน 1 ปี ปรับไม่เกิน 20,000 ดอลลาร์ในเรื่องการคุ้มครองสวัสดิภาพสัตว์ขณะมีการขนส่งและบรรทุกสัตว์โดยใช้ยานพาหนะสำหรับผู้ไม่ได้เจตนาหรือไม่ทราบถึงกรณีที่สัตว์นั้นต้องทนทุกข์ทรมาน บาดเจ็บทางร่างกาย และกระทำผิดในส่วนนี้ครั้งแรกปรับ 100 ดอลลาร์ ต่อสัตว์ 1 ตัว (สุภัทรา เจริญวุฒิ, 2558)

 2) รัฐมอนแทนา

 รัฐมอนแทนา ในประเทศสหรัฐอเมริกา กำหนดการทารุณกรรมสัตว์คือ “การให้สัตว์ทำงานมากเกินไป ทรมาน ทำร้าย หรือฆ่าสัตว์ใดๆ หรือหน่วงเหนี่ยวหรือกกขังสัตว์ใดๆ ในลักษณะที่โหดร้าย ไม่ให้อาหารและน้ำในปริมาณและคุณภาพที่เพียงพอเพื่อรักษาสุขภาพของสัตว์ให้เป็นปกติ ไม่คุ้มครองสัตว์จากสภาพอากาศที่เลวร้ายตามแต่ละสายพันธุ์ของสัตว์ ไม่ให้การดูแลทางการแพทย์อื่นๆที่เหมาะสม หรือการส่งเสริม การให้การสนับสนุนการดำเนินการหรือมีส่วนร่วมในการแข่งขันสัตว์กว่า 2ไมล์ ยกเว้น การแข่งขันความอดทนตามทำนองคลองธรรม ทารุณกรรมสัตว์มีโทษปรับได้ถึง 1,000 ดอลลาร์ และ/หรือจำคุกถึง 1 ปี ในกรณีที่มีสัตว์ทีได้รับผลกระทบมากกว่าหนึ่งตัว แต่น้อยกว่า 10 ตัว การทารุณกรรมสัตว์ที่เป็นเหตุฉกรรจ์ คือ จงใจหรือเจตนา ฆ่า ทรมานหรือทำร้ายสัตว์หรือทารุณสัตว์ตั้งแต่ 10 ตัว มีโทษปรับสูงสุดถึง 2,500 ดอลลาร์ และ/หรือจำคุกไม่เกิน 2 ปี (Stray Pet Advocacy, 2003)

**วัตถุประสงค์ของการวิจัย**

1. เพื่อศึกษาความหมาย แนวคิดและวัฒนาการเกี่ยวกับการนำสัตว์มาแข่งขันเพื่อเป็นการพนัน 2. เพื่อศึกษาปัญหากฎหมายมาตรการบังคับใช้เกี่ยวกับกรณีการนำสัตว์มาแข่งขันกีฬา

3. เพื่อศึกษากฎหมายว่าด้วยการนำสัตว์มาเล่นเป็นการพนันตามกฎหมายของประเทศไทยเปรียบเทียบกฎหมายต่างประเทศ และหาแนวทางในการปรับปรุงแก้ไขกฎหมายเกี่ยวกับปัญหาการคุ้มครองสิทธิสัตว์

 **ขอบเขตการวิจัย**

การศึกษาวิจัยครั้งนี้ ศึกษาแนวคิดทั่วไปเกี่ยวกับการนำสัตว์มาแข่งขันเพื่อการพนันโดยทำการศึกษาเกี่ยวกับวิวัฒนาการที่มนุษย์นำสัตว์มาแข่นขันเพื่อเป็นการพนัน การทารุณกรรมสัตว์ที่นำมาแข่งขันอาทิเช่น ตีไก่ ชนวัว ปลากัด และศึกษามาตรการบังคับใช้กฎหมายการคุ้มครองสิทธิสัตว์ในกรณีการนำสัตว์มาใช้ในการแข่งขันทั้งในประเทศไทยและต่างประเทศเหมือนหรือแตกต่างกันอย่างไร เพื่อศึกษาหาแนวทางในการเสนอแนะและการปรับปรุงบทบัญญัติของกฎหมายไทยให้มีประสิทธิภาพในการบังคับใช้มากขึ้น

**วิธีดำเนินการวิจัย**

 การศึกษาวิจัยครั้งนี้ใช้วิธีการศึกษาเชิงคุณภาพ (Qualitative Research) โดยดำเนินการศึกษาเชิงเอกสาร (Documentary Research) จากแหล่งข้อมูลทุติยภูมิ (Secondary Data) ที่เกี่ยวข้อง ได้แก่ หนังสือ บทความวิชาการ บทความวิจัย วิทยานิพนธ์ ตัวบทกฎหมายที่เกี่ยวข้องกับการคุ้มครองสิทธิสัตว์ในการทารุณกรรมสัตว์และสิทธิที่สัตว์ควรจะได้รับ ระเบียบกระทรวงมหาดไทย ว่าด้วยการพนันชนไก่และกัดปลา พ.ศ. 2552 นอกจากนี้ยังศึกษาค้นคว้าจากเว็บไซต์ต่างๆ ในอินเทอร์เน็ต รวมทั้งข่าวสารที่เกิดขึ้น ทั้งเป็นภาษาไทยและภาษาต่างประเทศ เพื่อนำข้อมูลที่ได้รับมาทำการวิเคราะห์และเปรียบเทียบเพื่อให้เห็นถึงปัญหาต่างๆ เพื่อเป็นแนวทางที่เหมาะสมในการเสนอแนะแก้ไขข้อกฎหมายให้มีประสิทธิภาพในการบังคับใช้มากขึ้น

**ผลการวิจัย**

 ผลการวิจัยพบว่ามนุษย์เอาสัตว์มาทำเป็นอาหาร นำมาเลี้ยง นำมาใช้แรงงาน และนำสัตว์มาเป็นการละเล่นเป็นประเพณีหรือการโชว์แสดงรวมถึงการนำสัตว์มาเล่นเป็นกีฬาจนเกิดเป็นการพนันที่พบในปัจจุบันและกฎหมายยังคุ้มครองได้ไม่ทั่วถึงทั้งในปัจจุบันยังพบเห็นที่ถูกกฎหมายและไม่ถูกกฎหมาย เช่น การชนไก่ ปลากัด หรือการชนวัว โดยการที่เปิดบ่อนพนันไก่ชน มาจากไก่ 2 ตัวที่ได้รับการฝึกให้เป็นไก่ชนและนำมาต่อสู้กันในสังเวียน และมีสิ่งเดิมพันเป็นมูลค่าของเงินมหาศาล การชนไก่เป็นกิจกรรมที่มีความรุนแรงทั้งสองฝ่ายอาจจะต้องเจ็บหรือตายหรือในบางครั้งนั้นก็อาจจะมีการใช้ยาทำให้ไก่นั้นมีความมึนเมาทำให้ไก่มีความดุร้ายมากขึ้น ซึ่งการกระทำเหล่านี้เป็นการทารุณสัตว์ สัตว์ได้รับการทารุณกรรมและได้รับความทรมาน ถึงแม้ว่ากฎหมายคุ้มครองสิทธิสัตว์ได้ให้มีข้อกฎหมายได้รับอนุญาตในการนำสัตว์มาละเล่นแต่ต้องอยู่ในระเบียบว่าด้วยการพนันชนไก่และกัดปลา พ.ศ. 2552 ถ้ามิได้ปฏิบัติตามจะถือว่าผิดกฎหมาย และยังพบที่กระทำความผิดอีกมากที่ไม่ได้รับการอนุญาตตามกฎหมาย การกระทำดังกล่าวของมนุษย์นั้นได้เป็นการทารุณกรรมสัตว์โดยสร้างความทรมานและความเจ็บปวดแก่สัตว์ ทั้งนี้ในต่างประเทศที่ผู้เขียนได้ยกมาเปรียบเทียบเช่น ประเทศอเมริกา มลรัฐแคลิฟอร์เนีย กฎหมายได้กำหนดบทลงโทษสำหรับผู้กระทำการทารุณกรรมสัตว์โดยกฎหมายดังกล่าวถือเป็นความผิดอาชญากรรมและมีโทษทางอาญา คือจำคุกอยู่ในคุกเขตไม่เกิน 1 ปี ปรับไม่เกิน 20,000 ดอลลาร์ หรือ มลรัฐมอนแทนา ทารุณกรรมสัตว์มีโทษปรับได้ถึง 1,000 ดอลลาร์ และหรือจำคุกถึง 1 ปี ในกรณีที่มีสัตว์ทีได้รับผลกระทบมากกว่าหนึ่งตัว แต่น้อยกว่า 10 ตัว การทารุณกรรมสัตว์ที่เป็นเหตุฉกรรจ์ คือ จงใจหรือเจตนา ฆ่า ทรมานหรือทำร้ายสัตว์หรือทารุณสัตว์ตั้งแต่ 10 ตัว มีโทษปรับสูงสุดถึง 2,500 ดอลลาร์ ดังนี้ ประเทศไทยเองมีกฎหมายที่เกี่ยวกับการคุ้มครองสัตว์ในการถูกทำทารุณกรรม คือ ประมวลกฎหมายอาญาเป็นสำคัญ ต่อมามีการออกพระราชบัญญัติป้องกันการทารุณกรรมและการจัดสวัสดิภาพสัตว์ พ.ศ. 2557 โดยพระราชบัญญัตินี้ใช้บังคับเกี่ยวกับเรื่องสิทธิของสัตว์และมุ่งหมายที่จะจัดการแก้ไขปัญหาเกี่ยวกับการกระทำทารุณกรรมหรือไม่เหมาะสมต่อสัตว์ที่นำมาแข่งขันเพื่อเป็นการพนันรวมทั้งการจัดสวัสดิภาพสัตว์ให้ดีขึ้น แต่อย่างไรก็ตามแม้ว่าจะมีกฎหมายที่ทันสมัยหรือชัดเจนเกี่ยวกับเรื่องนี้ แต่กฎหมายก็จะไม่เกิดผลเท่าที่ควรในทางปฏิบัติหากการบังคับใช้ เนื่องจากมนุษย์นั้นก็ยังคงแอบหรือเอาสัตว์มาเล่นเป็นการพนันและผิดกฎหมายตลอดจนเปิดบ่อนพนันสัตว์เพิ่มมากขึ้นไปในทางที่ผิดกฎหมายไม่ได้รับอนุญาต กฎหมายในปัจจุบันไม่เป็นไปอย่างมีประสิทธิภาพกฎหมายที่มีใช้อยู่เป็นอุปสรรคสำคัญในการบังคับใช้ เพราะเกิดความไม่เหมาะสมหรือมีช่องว่างในการกระทำความผิดที่ยังพบและเกิดขึ้นอยู่ในปัจจุบัน

**สรุปและอภิปรายผล**

 การนำสัตว์มาแข่งขันหรือนำมาละเล่นตามประเพณีจนเกิดเป็นการพนันหรือนำสัตว์มาใช้แรงงานระดับความเจ็บปวดที่สัตว์จะได้รับจากการปฏิบัติของมนุษย์แล้ว การกระทำใดบ้างที่เรียกว่าจำเป็นและสามารถกระทำได้ ในการนำสัตว์มาแข่งขันซึ่งฐานะเป็นกีฬาประเภทหนึ่ง หรือการใช้สัตว์เพื่อความบันเทิง เช่น ตีไก่ ชนวัว ปลากัด และในคณะละครสัตว์หรือการแสดงในสวนสัตว์เป็นตัวอย่างที่ชัดเจนที่สุดว่าเป็นการใช้งานโดยมีวัตถุประสงค์ที่ทำให้สัตว์จะต้องได้รับความเจ็บปวด การบาดเจ็บ และการทรมานที่เกินความจำเป็นและสมควรจากการถูกล่าหรือได้รับจากการถูกฝึกฝนเพื่อการแสดง แม้ในปัจจุบันที่ยังพบเห็นว่าได้มีการนำสัตว์มาละเล่น มาโชว์แสดงนั้นมากมาย ปรากฏการที่เกิดขึ้นดังกล่าวพบทั้งประเทศไทยและต่างประเทศทั่วโลกที่ยังพบปัญหานี้อยู่ ด้านประเทศสหรัฐอเมริกายังคงมีกฎหมายคุ้มครองสิทธิสัตว์ในมลรัฐต่างๆ เช่น รัฐแคลิฟอร์เนีย และรัฐมอนแทนา และรัฐอื่นๆที่ยังให้การคุ้มครองดูแลรักษาสัตว์ให้สิทธิแก่สัตว์ที่ควรจะได้รับ และกำหนดโทษการทารุณกรรมที่เกิดขึ้นแก่สัตว์ สำหรับประเทศไทยนั้นตามระเบียบว่าด้วยการพนันชนไก่และกัดปลา พ.ศ. 2552 นั้นได้มีการอนุญาตให้เปิดบ่อนพนันโดนการนำสัตว์มาชน เช่น ตีไก่ หรือการชนวัว โดยต้องมีใบอนุญาตให้เปิดโดยถูกกฎหมายที่ได้กำหนดไว้หากกระทำการโดยไม่ได้รับใบอนุญาตถือว่าผิดกฎหมาย สามารถจับกุมการกระทำความผิดนั้นได้ แม้ในปัจจุบันจะได้เปิดโอกาสให้นำสัตว์มาเล่นเป็นการพนันโดยถูกกฎหมายมากขึ้นในแต่ละจังหวัดของประเทศไทยโดยถือว่าเป็นการส่งเสริมอนุรักษ์สัตว์ไว้เป็นการละเล่นที่เกิดขึ้นจากอดีตจนถึงปัจจุบัน สัตว์ที่นำมาพนันก็ยังได้รับความเจ็บปวดจากการกระทำของมนุษย์ที่ยังคงละเมิดสิทธิสัตว์อยู่ แต่ก็ยังคงพบบ่อนที่ผิดกฎหมายแพร่หลายมากขึ้นเรื่อยๆโดยขึ้นอยู่ที่ปัจจัยมูลค่าจากการเกิดการนำสัตว์มาพนันมากหรือน้อย บ่อนที่ถูกกฎหมายอาจมีมูลค่าเงินราคาสูงจนที่คนธรรมดาไม่สามารถต่อสู้หรือนำไปพนันได้ จนเกิดการมีบ่อนเถื่อนและนำสัตว์มาเล่นพนันที่ผิดกฎหมายมากขึ้น ถือว่ายังคงเป็นการละเมิดสิทธิสัตว์ สัตว์ก็ยังคงได้รับการทารุณกรรมเช่นเดิม

 ทั้งนี้แม้ประมวลกฎหมายอาญาของไทยก็มีบทบัญญัติเกี่ยวกับ การคุ้มครองสัตว์ไว้ แต่อยู่ในส่วนของความผิดลหุโทษ ซึ่งก็เป็นการบัญญัติไว้ในฐานะเป็นความผิดหนึ่งทางอาญา ตามมาตรา 381 วางหลักไว้ว่า ผู้ใดกระทำการทารุณต่อสัตว์ หรือฆ่าสัตว์จนได้รับทุกขเวทนาอันไม่จำเป็น และมาตรา มาตรา 382 ผู้ใดใช้ให้สัตว์ทำงานจนเกินสมควรหรือใช้ให้ทำงาน อันไม่สมควร เพราะเหตุที่สัตว์นั้นป่วยเจ็บ ชราหรืออ่อนอายุ ต่อมามีการออกพระราชบัญญัติป้องกันการทารุณกรรมและการจัดสวัสดิภาพสัตว์ พ.ศ. 2557 เช่นเดียวกัน ถึงแม้มีกฎหมายที่เหมาะสมเกี่ยวกับเรื่องนี้โดยเป็นไปตามทิศทางของกระแสโลกการบังคับใช้กฎหมาย แต่อย่างไรก็ตามกฎหมายดังกล่าวยังไม่เป็นการคุ้มครองสัตว์ได้ถึงที่สุด ควรมีการแก้ไขปัญหาเกี่ยวกับการนำสัตว์มาใช้แรงงานในการแข่งขันเพื่อการพนันได้ และจัดให้มีการคุ้มครองสัตว์ อนุรักษ์สัตว์ไว้ไปในทางที่ถูกที่ควรและไม่ผิดกฎหมาย การจัดสวัสดิภาพสัตว์คุ้มครองสัตว์และการสงเคราะห์สัตว์เป็นไปอย่างเหมาะสมแก่สิทธิของสัตว์ที่ควรจะได้รับ ผู้เขียนคิดว่าควรยกเลิกการนำสัตว์มาเล่นการพนันดังกล่าว เพื่อไม่ให้เกิดมีบ่อนที่ผิดกฎหมาย หรือเพื่อไม่ให้เป็นการสนับสนุนเล่นการพนันในสังคม และเพื่อลดการทารุณกรรมสัตว์ และสิทธิของสัตว์ที่ควรจะได้รับ

**ข้อเสนอแนะ**

 สำหรับข้อเสนอแนะผู้เขียนได้นำมาจากผลการวิจัย ซึ่งสามารถแบ่งข้อเสนอแนะออกเป็น 2 ด้าน ได้แก่

 **1. ข้อเสนอแนะทางด้านสังคม**

 ปัญหาการนำสัตว์มาแข่งขันเป็นการพนันในปัจจุบันพบเห็นได้มาก ทั้งถูกกฎหมายและผิดกฎหมาย ถึงแม้ว่ากฎหมายคุ้มครองสิทธิสัตว์ได้ให้มีข้อกฎหมายได้รับอนุญาตในการนำสัตว์มาละเล่นแต่ต้องอยู่ในกฎระเบียบที่บัญญัติไว้ในกฎหมายคุ้มครองสิทธิสัตว์ ถ้ามิได้ปฏิบัติตามจะถือว่าผิดกฎหมาย แม้ว่าจะมีกฎหมายที่ทันสมัยหรือชัดเจนเกี่ยวกับเรื่องนี้ แต่กฎหมายก็จะไม่เกิดผลเท่าที่ควรในทางปฏิบัติหากการบังคับใช้ เนื่องจากมนุษย์นั้นก็ยังคงแอบหรือเอาสัตว์มาเล่นเป็นการพนันและผิดกฎหมายตลอดจนเปิดบ่อนพนันสัตว์เพิ่มมากขึ้นไปในทางที่ผิดกฎหมายไม่ได้รับอนุญาต กฎหมายในปัจจุบันไม่เป็นไปอย่างมีประสิทธิภาพกฎหมายที่มีใช้อยู่เป็นอุปสรรคสำคัญในการบังคับใช้ และผลกระทบต่อตัวสัตว์นั้นที่นำสัตว์มาเล่นเป็นการพนันซึ่งถือว่าเป็นการทารุณกรรมสัตว์ เนื่องด้วยสัตว์ได้รับความเจ็บปวดและเป็นการทรมานสัตว์ทางหนึ่ง การที่กฎหมายเกี่ยวกับสัตว์ยังถูกใช้บังคับอย่างไม่มีประสิทธิภาพมากนักก็อาจมาจากคนในสังคมยังไม่เห็นถึงความสำคัญในเรื่องสิทธิสัตว์ ดังนี้ ควรหาแนวทางและตระหนักให้มนุษย์ได้เข้าใจรู้สึกนึกคิดถึงความเจ็บปวดของสัตว์ที่ได้รับการทรมานจากการกระทำของมนุษย์จากการที่นำสัตว์มาแข่งขันเป็นการพนันหรือเพื่อการบันเทิง และควรมีการจัดวางระบบและแนวทางในการสร้างความรู้แก่ประชาชนเพื่อให้มีความรู้ความเข้าใจเกี่ยวกับกฎหมายในการคุ้มครองสัตว์ตระหนักรู้เกี่ยวกับสิทธิของสัตว์ที่ควรจะได้รับ แม้จะมีกฎหมายบัญญัติคุ้มครองสิทธิสัตว์ไว้แล้ว ผู้เขียนคิดว่ากฎหมายไม่ครอบคลุมมากพอที่จะลงโทษต่อผู้ที่กระทำความผิดที่นำสัตว์มาเล่นการพนันจนได้รับความทรมาน และไม่เคร่งครัดต่อกฎระเบียบที่ออกใบอนุญาตให้เปิดบ่อนพนันที่ถูกกฎหมาย เนื่องจากปัจจุบันยังพบ บ่อนพนันที่ผิดกฎหมายโดยไม่มีใบอนุญาต แต่ถึงอย่างไรก็ตาม ไม่ว่าจะถูกหรือผิดกฎหมาย สัตว์เหล่านั้นก็ยังได้รับความทรมานจากการพนันของมนุษย์ ควรยกเลิกระเบียบการเปิดบ่อนพนันหรือออกใบอนุญาตเหล่านั้น

 **2. ข้อเสนอแนะทางวิชาการ**

 การวิจัยปัญหาการนำสัตว์มาแข่งขันเป็นการพนันนั้นได้มีกฎหมายออกมาคุ้มครองสิทธิสัตว์แล้ว คือพระราชบัญญัติที่เกี่ยวกับการป้องกันการทารุณกรรมสัตว์และการจัดการสวัสดิภาพสัตว์ พ.ศ. 2557 ใช้บังคับโดยกำหนดไว้ชัดเจนว่า “มาตรา 20 ห้ามมิให้ผู้ใดกระทำการอันเป็นการทารุณกรรมสัตว์โดยไม่มีเหตุอันสมควร” และ “มาตรา 22 เจ้าของสัตว์ต้องดำเนินการจัดสวัสดิภาพสัตว์ให้แก่สัตว์ของตนให้เหมาะสมตามหลักเกณฑ์ วิธีการ และเงื่อนไขที่รัฐมนตรีประกาศกำหนดการออกประกาศ ให้คำนึงถึงประเภท ชนิด ลักษณะ สภาพ และอายุของสัตว์” โดยมีการนิยามการกระทำต่างๆ ที่เข้าข่ายทารุณกรรม รวมถึงวิธีการและหลักเกณฑ์ในการจัดสวัสดิภาพของสัตว์ในมาตราอื่นที่เกี่ยวข้อง แต่อย่างไรก็ตาม กฎหมายนี้มีข้อยกเว้นที่ไม่ถือว่าเป็นการทารุณกรรมสัตว์อยู่หลายอย่างตามมาตรา 21 และยังมีระเบียบกระทรวงมหาดไทยว่าด้วยการพนันชนไก่และกัดปลา พ.ศ. 2552 ออกใบอนุญาตสร้างบ่อนพนันสัตว์ที่ถูกกฎหมาย ข้อระเบียบกฎหมายดังกล่าวแม้มีกรณีข้อยกเว้นไม่ให้ปฏิบัติบัญญัติไว้ในกฎหมายแล้วแต่ก็ไม่ครอบคลุมมากพอที่สัตว์จะได้รับความคุ้มครองไม่ให้ถูกทรมาน หรือทารุณกรรมแก่สัตว์ ยังพบการกระทำที่ผิดกฎหมายต่อๆ มา ในส่วนของการทารุณกรรมสัตว์โดยการนำสัตว์มาแข่งขันเพื่อการพนันนั้นได้สร้างความทรมานและอาจเกิดความตายแก่สัตว์ ถือเป็นการกระทำโดยตรงของมนุษย์ที่เป็นละเมิดสิทธิสัตว์ที่ยังพบเห็นอยู่ในปัจจุบัน แต่กฎหมายคุ้มครองสัตว์บางครั้งอาจเป็นอุปสรรคสำคัญในการบังคับใช้ เพราะเกิดความไม่เหมาะสมหรือมีช่องว่างให้บิดเบือนเปลี่ยนแปลงไปจึงควรมีการปรับปรุงแก้ไขกฎหมายให้ไม่มีช่องว่างในการกระทำความผิด

 **เอกสารอ้างอิง**

**หนังสือ**

กนกศักดิ์ เวชยานนท์. (2508). **คําอธิบายวิธีเล่นการพนัน**. กรุงเทพฯ: เนติบัณฑิตยสภา.

ชูชัย สินไชย, (มิถุนายน – กรกฎาคม 2528), หน้า 103. **"การบริหารทรัพยากรแบบไทยๆ**", วารสารยุทธ.

ประชุมกฎหมายประจําศก, เล่ม 4 วันอังคาร เดือนหก ขึ้น 2 ค่ำ ร.ศ. 33 (พ.ศ. 2357)

ประชุมกฎหมายประจําศก, เล่ม 11 วันหนึ่ง เดือนสิบเอ็ด แรม 1 ค่ำ ร.ศ. 103 (พ.ศ. 2431)

ประชุมกฎหมายประจําศก, เล่ม 13 วันที่ 1 เมษายน ร.ศ.

ประชุมกฎหมายประจําศก, เล่ม 18 วันที่ 28 พฤษภาคม ร.ศ. 121

พระราชบัญญัติที่เกี่ยวกับการป้องกันการทารุณกรรมสัตว์และการจัดการสวัสดิภาพสัตว์ พ.ศ. 2557

ระเบียบกระทรวงมหาดไทย ว่าด้วยการพนันชนไก่และกัดปลา พ.ศ. 2552

วีระพงษ์ บุญโญภาส, **วิเคราะห์พระราชบัญญัติการพนัน** พุทธศักราช 2478 กับ **มาตราที่ควรพิจารณา, วารสารกฎหมาย** ปีที่ 17 ฉบับที่ 1 (มกราคม 2540)

**เอกสารอื่นๆ**

**การเปิดบ่อนไก่ชนให้ถูกกฏหมาย**, สืบค้นเมื่อวัน 24 ตุลาคม 2562 จาก http://www.kaichonboxing.com

 /2018/11/05/การเปิดบ่อนไก่ชนให้ถูก/

จาก http://news.thaieurope.net/content/view/4046/211/ (last visited 18 July 2013).

ตวงพร อานันทศิริเกียรติ (2560). **กฎหมายป้องกันการทารุณกรรมและการจัดสวัสดิภาพของสัตว์ :** มุมมอ เกี่ยวกับการบังคับใช้กฎหมาย**.** วารสารวิทยาลัยบัณฑิตเอเซีย ปี7

นันทวัฒน์ บรมานันท์ (2554). **กฎหมายเกี่ยวกับการพนันในประเทศไทย.** สืบค้นเมื่อวันที่ 6 สิงหาคม2562 จากhtt[p://www.gamblingstudyth.org/document\_research/73/12/4/](http://www.gamblingstudy-th.org/document_research/73/12/4/)

มนันญา ภู่แก้ว (2557). **พระราชบัญญัติป้องกันการทารุณกรรมและการจัดสวัสดิภาพสัตว์พ.ศ. 2557**. สืบค้นเมื่อวันที่ 7 สิงหาคม2562 จาก2562

 <https://www.parliament.go.th/ewtadmin/ewt/elaw_parcy/ewt_dl_link.php?nid=1518>

ศุภมาส ชินวินิจกุล ปีที่ 5 ฉบับที่ 2 กรกฎาคม – ธันวาคม 2557 **การคุ้มครองสวัสดิภาพของสัตว์ The Protection of Animal Welfare สืบค้นเมื่อวันที่ 7 สิงหาคม 2562**

สยามรัฐออนไลน์ 18 พฤศจิกายน 2559. **นิติศาสตร์รอบตน สิทธิของสัตว์** : พัฒนาการในกฎหมาย

สืบค้นเมื่อวันที่ 6 สิงหาคม 2562 จาก <https://thaipublica.org/2018/03/landscape-architecture-and-sustainability05>

สุชาติ นพวรรณ. (2554) . **การควบคุมและความหมายของการพนัน.** สืบค้นเมื่อวันที่ 25 กันยายน 2562 จากhttps://www.thaihealth.or.th/Content/

สุภัทรา เจริญวุฒิ. (2558). **มาตรการทางกฎหมายในการป้องกันการทารุณกรรมสัตว์และการจัด**

**หลักสวัสดิภาพสัตว์** . วิทยานิพนธ์นิติศาสตรมหาบัณฑิต สาขาวิชานิติศาสตร์ ,

มหาวิทยาลัยรามคำแหง

Stray Pet Advocacy. (2003). **Cruelty Laws.** สืบค้นเมื่อวันที่ 25 กันยายน 2562 จาก http://straypetadvocacy.org/cruelty\_laws.html. [2016,June 19]

1. \*บทความนี้นักศึกษาเป็นผู้เขียนแต่เพียงผู้เดียว [↑](#footnote-ref-1)